Purana Bhagavata

Bhagavata Purana (Sanskrit: भागवतपुराण; IAST: Bhāgavata Purāṇa), juga dikenali sebagai Srimad Bhagavatam (Śrīmad Bhāgavatam), Srimad Bhagavata Mahapurana (Śrīmad Bhāgavata Mahāpurāṇa) atau ringkasnya Bhagavata (Bhāgavata), adalah salah satu daripada lapan belas Purana utama dalam agama Hindu. Purana ini dikelaskan sebagai sebuah Mahapurana dan merupakan yang paling popular dalam aliran Vaishnava.Thompson, Richard L. (2007). The Cosmology of the Bhagavata Purana 'Mysteries of the Sacred Universe. Motilal Banarsidass Publishers. p. 10. Ditulis dalam bahasa Sanskrit. Secara tradisi, Purana ini adalah sebuah karya oleh Veda Vyasa.Bryant, Edwin Francis (2007). Krishna: A Sourcebook. Oxford University Press US.  

Bhagavata Purana bertujuan untuk menyanjung bhakti (pengabdian) kepada Vishnu-Narayaṇa-Kṛishna. Pada masa yang sama. teks ini juga menyelaraskan prinsip-prinsip asasnya dengan falsafah Advaita (monisme) Adi Shankara, Vishishtadvaita (monisme bersyarat) Ramanujacharya, dan Dvaita (dualisme) Madhvacharya serta fahaman Saivaisme. Teks ini terdapat secara meluas dalam hampir semua bahasa di India dan juga diterjemahkan ke bahasa Inggeris. 

Bhagavata merupakan karya Sanskrit dengan keindahan sastera yang luar biasa. Keanggunan dan kerumitan wujud dengan seimbang dalam karya ini. Keunggulan Bhagavata dalam setiap aspek menjadikanya tumpuan para cendekiawan selama berabad-abad yang menjadikannya ukuran bagi keilmuan mereka.

 Tarikh dan Penulisan 
Menentukan tarikh kitab suci Hindu purba sentiasa menjadi tugas yang sukar disebabkan oleh pelbagai faktor. Bhagavata tidak terkecuali daripada hal ini. Peristiwa Sukadeva mengajarkan Bhagavata kepada maharaja Pariksit, membuktikan tarikh Purana ini bermula pada awal Kali-yuga, sekitar 3000 SM. Ini adalah pandangan kumpulan ortodoks. Pendapat lain, bahawa penyair Bopadeva (abad ke-13) adalah pengarangnya, telah ditolak sepenuhnya oleh ramai sarjana. Beberapa sarjana berpendapat bahawa inti utama Purana ini sangat tua. Namun, ia diberikan bentuk sebagai Mahapurana pada era Kristian awal dan dikembangkan lagi oleh para sarjana dan orang alim Tamil di Selatan India, yang sezaman dengan golongan Alwar (abad ke-5 hingga ke-8 M). Dengan itu, teks ini telah melalui tiga fasa perkembangan.

Walaupun tradisi mengaitkan penulisan karya ini kepada Vedavyasa,Śrīmad Bhāgavatam 1st Canto, Chapter 3, Verse 40 yang dikatakan sebagai penulis inti utamanya, mereka yang bertanggungjawab terhadap fasa kedua dan ketiga perkembangan kekal tidak diketahui.

Bhagavata, sebagaimana tersedia hari ini, telah dibahagikan kepada 12 skandha atau buku, yang seterusnya dibahagikan kepada 335 adhyāya atau bab, dengan keseluruhan mengandungi lebih daripada 14,000 śloka atau ayat. Namun, tradisi selalu meletakkan jumlahnya pada 18,000 ayat.

 Sinopsis 

 Skandha Pertama (19 bab, 809 ayat) 
Skandha ini, walaupun berbentuk pengenalan, merupakan bahagian akhir yang ditambah untuk melengkapkan penceritaan dan kemuliaan Krishna. Dalam konteks ini, ia boleh dianggap sebagai pelengkap kepada skandha kesepuluh. Baris terkenal ‘Krishnastu bhagavan svayam’ yang terdapat di sini (3.28) juga menandakan kemuncak perkembangan kesusasteraan Bhagavata. Ia juga menggambarkan bagaimana Bhagavata ditulis.

Setelah pengenalan melalui kisah Saunaka dan para resi lain yang melaksanakan Sattra-yaga (upacara api yang berlangsung lama), buku ini mengembangkan kemuliaan Bhagavata Dharma atau kehidupan pengabdian kepada Tuhan, yang dapat dipupuk melalui kajian Bhagavata dan ajaran Krishna yang terkandung di dalamnya. Ini diikuti dengan kisah bagaimana Bhagavata disusun oleh Vyasa atas nasihat resi Narada untuk memperoleh ketenangan jiwa.

Buku ini juga mencakup bahagian terakhir kisah Pandava, termasuk insiden di mana raja Pariksit dikutuk oleh seorang resi untuk mati akibat gigitan ular. Ketika raja menerima takdirnya, resi Sukadeva, anak Vyasa, datang ke sana dan mula menceritakan kisah Bhāgavata demi kebaikan rohani raja.

 Skandha Kedua (10 bab, 391 ayat) 
Skanda yang terkecil. Buku ini mungkin merupakan inti utama Bhagavata yang asal.

Meditasi pada Viraṭpurusha atau Ketuhanan Kosmik, perjalanan jiwa seorang yogi ke Brahmaloka, deskripsi pengabdian kepada Tuhan, doa Sukadeva kepada Tuhan Tertinggi, kemuliaan Tuhan Narayana dan penjelmaan-Nya, serta penjelasan ringkas tentang teori kosmik dan doktrin teologi Bhagavata adalah isi kandungan utama skandha ini.

Teks terkenal, Catussloki-Bhagavata, adalah dari bab kesembilan buku ini.

 Skandha Ketiga (33 bab, 1410 ayat) 
Skandha ini terdiri daripada dua petikan panjang oleh Suka, iaitu dialog antara Uddhava dan Vidura, serta antara Vidura dan Maitreya. Kadangkala, ia diselang-selikan dengan pujian dan ulasan oleh Parikshit dan Sukadeva.

Kandungan lain skandha ini termasuk kisah pertempuran antara Yadava yang menyebabkan kehancuran mereka, kenaikan Krishna ke Kediaman-Nya, pesan Krishna kepada Vidura melalui Uddhava, pencarian Vidura untuk pengetahuan diri daripada resi Maitreya, dan ajaran Maitreya yang merangkumi falsafah jnana (pengetahuan) dan bhakti (pengabdian) seperti yang diajarkan oleh Kapila kepada ibunya, Devahuti.

 Skandha Keempat (31 bab, 1431 ayat) 
Skandha ini terutamanya membincangkan kisah anak-anak perempuan Svayambhuva Manu (leluhur manusia) dan keturunan mereka.

Kisah pemusnahan korban raja Daksha akibat kemurkaan Rudra yang telah dimusuhi oleh Daksha, serta episod kanak-kanak pengabdi Dhruva yang berundur ke hutan dan menjalani pertapaan untuk mendapatkan rahmat Tuhan Vishnu, adalah kandungan utama skandha ini.

 Skandha Kelima (26 bab, 668 ayat) 
Sebahagian besar skandha ini ditulis dalam bentuk prosa.

Huraian skematik tentang Brahmanda atau alam semesta dan deskripsi terperinci tentang bumi adalah bahagian penting buku ini. Tujuannya adalah untuk membantu para pengabdi bermeditasi pada alam semesta fizikal sebagai tubuh Tuhan.

Skandha ini juga mengandungi kisah raja-raja pengabdi agung seperti Priyavrata, Rishabha, Bharata, dan lain-lain.

Selain itu, terdapat juga deskripsi menarik tentang dua puluh lapan jenis naraka atau neraka.

 Skandha Keenam (19 bab, 849 ayat) 
Skandha ini dimulakan dengan kisah Ajamila, seorang pendosa yang diselamatkan dengan menyebut perkataan ‘Narayana’ pada saat kematiannya, yang menunjukkan kuasa misteri yang terkandung dalam nama suci Tuhan.

Satu lagi episod yang dibincangkan secara terperinci ialah kisah Vritrasura, seorang raksasa yang bertarung dengan Indra tetapi dikalahkan dan dibunuh olehnya. Vritrasura sebenarnya adalah seorang raja pengabdi, Citraketu, yang dilahirkan semula sebagai raksasa akibat satu sumpahan.

 Skandha Ketujuh (15 bab, 750 ayat) 
Kelakuan buruk yang menimbulkan kemarahan orang suci membawa kepada kejatuhan. Sebaliknya, menggembirakan mereka melalui pengabdian boleh membawa kepada evolusi rohani. Tema ini dikembangkan dalam skandha ini dengan kisah-kisah berikut: 

 Narada - kelahiran semula resi ini sebagai seorang budak pelayan. 
 Jaya dan Vijaya - mereka adalah pengiring Tuhan Vishnu di kediaman-Nya di Vaikuntha yang terpaksa dilahirkan semula sebagai raksasa Hiranyaksha dan Hiranyakasipu. Kisah Hiranyakasipu juga mengandungi perincian tentang anaknya Prahlada, salah satu contoh terbaik cinta ilahi. Prahlada selamat dari semua percubaan bapanya untuk membunuhnya kerana perlindungan Tuhan Vishnu, yang sepenuhnya dia serahkan dirinya. Ucapan Prahlada tentang kultus bhakti, yang dikenali sebagai Bhagavata-dharma, adalah bahagian penting dalam skandha ini.

Terdapat juga deskripsi yang menarik tentang varnasrama-dharma, iaitu ideal sistem sosial mengikut kedudukan sosial dan tahap kehidupan.

 Skandha Kelapan (24 bab, 931 ayat) 
Skandha ini mengandungi tiga peristiwa penting:

 Kisah Gajendra, raja gajah;
 Kisah pengacauan lautan susu dan pemerolehan amrta atau nektar oleh para dewa;
 Kisah Mahabali, raja para Asura, yang dikalahkan oleh Tuhan Viṣṇu dalam jelmaan Vamana.

Skandha ini juga memberikan perincian tentang:

 Manvantara atau zaman Manu.
 Naimittika-pralaya (bencana sementara) yang berlaku pada akhir satu hari Brahma
 Riwayat Matsya Avatara 

 Skandha Kesembilan (24 bab, 964 ayat) 
Skandha ini terutamanya membincangkan salasilah raja-raja dan golongan pendeta yang agung, selain memberikan kisah beberapa tokoh terkenal di kalangan mereka. Antaranya ialah: 

 Kisah Resi Cyavana, perkahwinannya dengan Sukanya  (anak perempuan raja Śaryāti), pengabdian Sukanya kepada resi tua tersebut, dan keberkatan para dewa kembar Aswin kepada pasangan itu.
 Kisah raja Ambariṣa, seorang pengabdi agung Tuhan Vishnu, bagaimana resi Durvasas cuba mencederakannya, dan bagaimana dia dilindungi oleh Sudarśana-cakra, Cakra Tuhan Viṣṇu.
 Kisah raja Rantideva, yang telah menyerahkan segala-galanya dan hidup dalam kehidupan yang sangat sederhana. Suatu ketika, selepas tempoh panjang berpuasa secara agama, apabila dia hendak makan, dia dengan rela menyerahkan makanannya untuk memberi makan kepada tetamu yang lapar.
 Kisah raja Yayati
 Kisah Dusyanta dan isterinya Sakuntala
 Kisah Paṇḍava

 Skandha Kesepuluh (90 bab, 3946 ayat) 
Ini adalah kitab terbesar dalam Bhāgavata dan umumnya dibahagikan kepada dua bahagian: 

 Pūrvārdha (bahagian pertama) mengandungi 49 bab dan 2005 ayat
 Uttarārdha (bahagian kedua) mengandungi 31 bab dan 1941 ayat

Skandha ini mengisahkan cerita Śrī Krishna secara terperinci.

Kelahiran, kenakalan dan kehebatan Krishna semasa zaman kanak-kanaknya, permainan beliau dengan para gopī di Vrindavan, perjalanannya ke Mathura bersama abangnya Balarama, pembunuhan terhadap Kamsa, pemerintah zalim di Mathura, pendidikannya di bawah resi Sandipani, perkahwinannya dengan beberapa puteri, penaklukan-penaklukan yang tidak terhitung, serta bantuannya kepada para Pandava dalam pelbagai cara, semuanya dihuraikan secara mendalam.

 Skandha Kesebelas (31 bab, 1366 ayat) 
Topik utama yang dibincangkan dalam skandha in ialah: 

 Bahagian akhir kisah Sri Krishna dan keberangkatan-Nya ke Vaikuntha.
 Moksha atau pembebasan daripada kewujudan Samsara (kitaran kelahiran semula)
 Ajaran para Navayogi atau sembilan resi kepada Vasudeva yang mengandungi Bhagavata-dharma
 Wacana Krishna kepada Uddhava, yang kini dikenali sebagai Uddhavagita. Uddhavagītā membahas nilai-nilai rohani seperti pergaulan dengan orang suci, keutamaan pengabdian, dan perincian tentang empat Yoga atau jalan menuju pencerahan.
 Kemusnahan puak Yadava akibat perselisihan di antara mereka sendiri

 Skandha Kedua Belas (13 bab, 566 ayat) 
Skandha ini pada dasarnya adalah epilog kepada keseluruhan karya dan mengandungi, antara lain:

 Salasilah keturunan raja-raja yang memerintah selepas keberangkatan Sri Krishna, 
 Kepentingan pengabdian kepada Tuhan dalam zaman Kaliyuga
 Bahagian akhir kisah Pariksit 
 Sinopsis keseluruhan Bhagavata dan cara ritual untuk mempelajarinya

 Ulasan Tradisional 
Keindahan Bhāgavata telah menarik perhatian ramai cendekiawan yang telah menghasilkan ulasan terhadapnya. Sebanyak 44 ulasan diketahui wujud. Antaranya ialah: 

 Bhāvārthadīpikā oleh Sridhara Swamin (abad ke-14), seorang rahib dari mazhab Advaita Vedānta. Ini nampaknya adalah ulasan yang paling popular kerana gaya penulisan yang ringkas dan jelas.
 Dīpinī adalah sub-ulasan yang ditulis oleh Rādhāramaṇadāsa Gosvāmin. mazhab lain—Viśiṣṭādvaita dan Dvaita—tidak mahu ketinggalan. 
 Bhāgavata-candrikā karya Vīrarāghavācarya, seorang dari mazhav Visishtadvaita
 Padaratnāvalī karya Vijayadhavaja-tīrtha, rahib dari mazhab Dvaita

Ulasan terkenal lain yang masih terkenal dalam kalangan pengikut mazhab masing-masing adalah:

 Subodhinī oleh Vallabhacarya (1473-1531 M)
 Siddhānta-pradīpa oleh Nimbarkacarya (abad ke-12)
 Kramasandarbha oleh Jivagosvamin (abad ke-15)
 Sārārtha-darśinī oleh Visvanstha Cakravartin (abad ke-17)
 Bṛhad-vaiṣṇava-toṣiṇī oleh Sanatana Gosvamin (abad ke-15) dari aliran Caitanya. 

 Keunikan Teks 
Bhāgavata pada dasarnya merupakan kitab suci yang berteraskan pengabdian, dengan metafiziknya berakar pada teologi untuk menyokong doktrin Bhakti. Walaupun asas falsafahnya sejajar dengan Vedanta, banyak idea daripada Upanisad diserap, sering dinyatakan menggunakan frasa atau istilah yang serupa. Meskipun teks ini cenderung kepada falsafah Advaita, ia sentiasa menekankan keutamaan Tuhan Peribadi—sama ada sebagai Nārāyaṇa, Mahāviṣṇu, atau Sri Krishna—dan mengutamakan Bhakti (pengabdian) sebagai jalan paling berkesan untuk mencapai Tuhan.

Pengabdian yang disarankan dalam Bhāgavata bukan sekadar emosi sentimental; sebaliknya, ia adalah Upasana (penyembahan meditatif) yang dibentuk melalui Vairagya (penolakan duniawi) dan Jnana (ilmu tentang Realiti Tertinggi). Bahkan pengabdian yang bersifat emosi pun dianggap bernilai apabila diarahkan kepada Tuhan, kerana Tuhan Yang Maha Mengetahui membimbing, memperbetulkan, dan memimpin para penyembah-Nya ke arah perkembagan rohani.

Teks ini juga berusaha untuk mendamaikan tradisi Siva dan Vishnu yang sering bertentangan pada masa itu. Selain itu, ia menyerlahkan sintesis jalan Jnana (ilmu), Bhakti (pengabdian), dan Karma (tindakan tanpa keinginan).

Riwayat Sri Krishna dari awal hingga akhir serta keperibadian-Nya yang diberikan dalam bahasa puitis yang memukau, menjadi tarikan utama Bhagavata. Tidak syak karya ini telah memainkan peranan penting untuk meletakkan Sri Krishna dalam hati jutaan penganut Hindu hingga kini.

 Terjemahan 
Bhagavata telah diterjemahkan ke dalam pelbagai bahasa India dan bukan India. Bermula dari abad kelapan belas, teks ini diterjemahkan dalam bahasa Perancis dan bahasa Inggeris. Berikut adalah senarai sebahagian terjemahan:

 Bahasa Assam 

 Bhagavata oleh Sankara (1449–1568 Masihi
 Katha Bhagavata oleh Bhattadeva 

 Bengali 

 Śrī Kṛṣṇa-vijaya oleh Maladhara Basu
 Kṛṣṇa-prema-taraṅginī oleh Śrī Raghunātha Bhāgavatācārya (kurun ke-15 Masihi)

 Hindi 

 Bhagavata Mahapurana (2017)

 Kannada 

 Bhagavata Padaratnavali oleh Dr. Vyasanakere Prabhanjanachar
 Bhagavata Mahapurana oleh Vidwan Motaganahalli Ramashesha Sastri 

Odia

 Odia Bhagabata oleh Jagannatha Dasa (kurun ke-15)

 Tamil 

 Srimad Bhagavata Maha Puranam oleh Karthikeyan (Terbitan Giri Publication)
 Tamil Bhagavatam Pratama & Dvitiya Skandam oleh A.V.Narasimhacharya
 Sri Bhagavata Purana (Tamil) oleh Dr. S. Jagatrakshagan (terbitan Azhwargal Aaivu Maiyam, Chennai)

 Telugu 

 Mahābhāgavatamu oleh penyair Bammera Pōtana (kurun ke-15)

 Bahasa Inggeris 

 The Śrīmad Bhāgavatam oleh A. C. Bhaktivedanta Swami Prabhupada 
 Shrimad Bhagavatam oleh M.N. Dutt (1895)
 Bhagavata Purana oleh Penerbit Motilal Banarsidass (1950)
 The Srimad Bhagavatam oleh J.M. Sanyal (1970)
 The Bhagavata Purana oleh Ganesh Vasudeo Tagare (1976, unabridged)
 Srimad Bhagavata oleh Swami Tapasyananda (1980, unabridged)
 Terjemahan oleh B.P. Yati Maharaj dari Mayapur Sri Chaitanya Math
 Bhagavata Mahapurana oleh C.L. Goswami and M.A. Shastri (2006, unabridged, Gita Press)
 Śrīmad Bhāgavatam dengan ulasan Sārārtha-darśinī daripada Viśvanātha Cakravartī oleh Swami Bhānu (2010)
 Srimad Bhagavata Purana oleh Anand Aadhar (2012)
 The Bhagavata Purana oleh Bibek Debroy (2019, unabridged)

 Bahasa Peranchis 

 Bagavadam ou Bhagavata Purana oleh Maridas Poullé (1769)
 Le Bhagavata Purana oleh Eugene Burnouf (1840)

 Bahasa Russia 
The Vedic tradition of ancient India. Bhagavata Purana oleh S. Neapolitansky (2018)

 Bacaan Lanjut 

 Mani, Vettam. Puranic Encyclopedia. 1st English ed. New Delhi: Motilal Banarsidass, 1975.
 C Mackenzie Brown (1983), The Origin and Transmission of the Two "Bhāgavata Purāṇas": A Canonical and Theological Dilemma, Journal of the American Academy of Religion, Vol. 51, No. 4, pages 551–567
 Edwin Bryant (2004), Krishna: The Beautiful Legend of God: Srimad Bhagavata Purana Book X, Penguin, ISBN 978-0140447996
 Sanjukta Gupta (2006), Advaita Vedanta and Vaisnavism: The Philosophy of Madhusudana Sarasvati, Routledge, ISBN 978-0415395359
 Ithamar Theodor (2015), Exploring the Bhagavata Purana, IB Tauris

 Pautan Luar 
Wikimedia Commons mempunyai media berkaitan Bhagavata Purana.

English

 Swami Harshananda, A Concise Encyclopaedia of Hinduism, Bhagavata

 Gita Press version, Bhagavata Purana
 Translation of Sankaradeva's Veda-Stuti (The Prayer of the Vedas), Bhagavata, Book X, from Sankaradeva's Kirttana Ghosa, the 'Bhagavata in miniature'
 Bhagavata Purana Research Project, Oxford University
 Bhagavata Purana Research Project 
 An Android app with text in Devanagari and IAST, two different English translations and two different recitations: Srimad Bhagavatam (English)

 Rujukan 

Kategori:Teks Hindu
Kategori:Teks Sanskrit
Kategori:Hinduisme